**Knut Lier-Hansen** (født 8. september 1916 på Rjukan, død 28. mars 2008, samme sted) var en norsk motstandsmann under andre verdenskrig.

Bakgrunn
--------

Lier-Hansen ble født og vokste opp på Rjukan. Rundt 1940 var han sersjant i Hæren og forsøkte å slå tilbake mot det tyske angrepet på Norge i 1940 blant annet under trefninger ved Gransherad. Han sluttet seg senere til den norske motstandsbevegelsen Milorg. Hans mest kjente oppdrag var senkningen av jernbanefergen DF «Hydro» i 1944, som var den siste av Tungtvannsaksjonen. Fergen var lastet med tungtvann som skulle transporteres til Tyskland. Etter å ha plassert eksplosiver under dekk om natten, måtte sabotørene vente til fergeavgang om morgenen for å forsikre seg om at aksjonen ble vellykket. Da fergen forlot havnen som planlagt om morgenen, rømte Lier-Hansen fra området og til Einar Skinnarlands hus. Eksplosivene detonerte kort tid etter, og fergen gikk ned midt på Tinnsjøen. 18 mennesker – hvorav 14 sivile – ble drept i aksjonen. Senkningen av DF «Hydro» bidro imidlertid til å forsinke tyskernes tungtvannsprogram. Da krigen var over 8. mai 1945, ble Lier-Hansen utkalt sammen med Henry Johansen og en annen motstandsmann for å pågripe rikskommissær Josef Terboven. De ankom Skaugum der Terboven hadde tilhold, men ble avvist av de tyske vaktene. Like etter begikk Terboven selvmord ved å sprenge seg selv.

Etter krigen deltok han i filmen *Kampen om tungtvannet*. Han mottok også dødstrusler flere ganger i forbindelse med årsmarkeringer for senkningen av SF «Hydro».

Knut Lier-Hansen ble tidelt flere krigsmedaljer for sin innsats under andre verdenskrig. Han arbeidet det meste av sitt voksne liv på Norsk Hydro og var aktiv i Heimevernet. Han var også en av initiativtakerne til foreningen Rjukan Sykehus Venner.

Politiker og organisasjonsleder Stein Lier-Hansen er sønn av Knut Lier-Hansen.

Referanser
----------

1. 1 2  Jakobsen, Ottar (2010). *Dagbladet. Beretningen om et avismord*. Oslo: Baskerville. s. 60. ISBN 978-82-8187-048-2.
2. ↑  «NRK TV – Fakta på lørdag» **(norsk)**. Besøkt 12. mai 2019.
3. ↑  Bolme, Stig (20. februar 2004). «60 år siden tungtvannsaksjon». NRK. Besøkt 26. mars 2010.
4. ↑  Jakobsen, 2010: s. 57–58
5. ↑  (en) *Knut Lier-Hansen* på Internet Movie Database
6. ↑  Bondø, Tor-Hartvig (16. oktober 1993). «Truet på livet». *Verdens Gang*. s. 12.
7. ↑  «Faren måtte sende naboer i døden». *www.vg.no* **(norsk)**. Besøkt 12. mai 2019.
8. ↑  «Krigshelt Knut Lier-Hansen død». *Radio Rjukan* **(norsk)**. Radio Rjukan. Arkivert fra originalen 12. mai 2019. Besøkt 12. mai 2019.
9. ↑  Elisabeth Helgeland Wold (6. mai 2014). «Preget av industrioppvekst». Dagsavisen. Besøkt 29. mai 2019. «Vi som er vokst opp i Rjukan i etterkrigstida opplevde velferd og hadde det trygt og godt. En eksportindustri genererer robuste velferdssamfunn og det er fremdeles viktig å ha en stor eksportindustri. Industrimiljøet var et bra miljø å vokse opp i, hvor folk tok vare på hverandre og hadde et bra sosialt liv. Faren min, Knut Lier-Hansen, var en av de tre sabotørene som sprengte ferja så tungtvannet ble utilgjengelig for tyskerne.»

Eksterne lenker
---------------

* (en) Knut Lier-Hansen på Internet Movie Database Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |